कवि कंबन और इलांगो आदिगल - इन समाधियों के बीच 13वीं सदी के जाने माने तमिल कवि कंबन की प्रतिमा लगी है। उन्होंने कंब रामायण की रचना की थी। कंब को तमिल भाषा का सबसे सम्मानित कवि माना जाता है। कंब रामायण के कई दृष्टांत वाल्मिकी रामायण से अलग हैं। मरीना में दूसरी सदी के महान कवि इलांगो आदिगल की प्रतिमा भी लगी है। इलाकों एक राजकुमार थे जो राजकाज से विमुख होकर साहित्य सृजन की ओर प्रवृत हो गए थे। उन्होंने सीलापथीकरम की रचना की जो तमिल साहित्य के पांच श्रेष्ठ ग्रंथों में शामिल है। इन समाधि के आसपास पेयजल और शौचालय आदि का इंतजाम राज्य प्रशासन की ओर से किया गया है। मरीना बीच के दूसरी तरफ यानी ईस्ट कोस्ट रोड के उस पार मद्रास यूनीवर्सिटी और प्रेसीडेंसी कालेज का विशाल परिसर दिखाई देता है।